«Медиа Кавказ-2017» зэпеуэр къыхалъхьэ
Хабзэ хъуауэ, ди щIыналъэм илъэс къэс щокIуэкI цIыхубэ хъыбарегъащIэ IэнатIэхэм я зэпеуэ. Мыгъэрей «Медиа Кавказ-2017» зэхьэзэхуэм хэтыну зи мурадхэм абы теухуа лъэIу тхылъ ягъэхь хъунущ ар къыхэзылъ- хьа икIи къызэзыгъэпэщ «Иджырей кавказ политикэм и центр» (ЦСКП «Кавказ») мыкоммерческэ зэгухьэныгъэм и сайтым. Зэпеуэр даIыгъ УФ-м и Президентым и полномочнэ лIыкIуэу КИФЩI-м щыIэм и Аппаратымрэ Кавказ Ищхъэрэм и ЦIыхубэ хъыбарегъащIэ IэнатIэхэм я зэгухьэныгъэмрэ.
«Медиа Кавказ-2017» зэпеуэм ягъэхь хъунущ мы гъэм и щIышылэм и 1-м къыщыщIэдзауэ фокIадэм и 15 пщIондэ газетхэм, журналхэм къытрадзауэ е эфирым кIуауэ щыт материалхэр. Ахэр теухуауэ щытын хуейщ унэтIыныгъэ 16-м. Апхуэдэхэщ, къапщтэмэ, «КИФЩI-м и репортёр нэхъыфI», «Зы сурэтым къиIуатэ хъыбар», «Спортыр зи Iэпэгъу Кавказ», «Кавказым и цIыхухэр», «Кавказым и щIыуэпсыр», «ХьэщIэр зи щIасэ Кавказ», «Ди щIыналъэр дывгъэхъумэ», «КИФЩI-м и пресс-IэнатIэ нэхъыфI», «КИФЩI-м и пресс-IэнатIэм и лэжьакIуэ нэхъыфI», «Пресс-релиз нэхъыфI», «Фоторепортаж нэхъыфI», «ХъыбарыщIэ сюжет нэхъыфI», «Статья нэхъыфI», «Видеоролик нэхъыфI», нэгъуэщIхэри.
Мы зэманым ирихьэлIэу зэпеуэм хэтыну гукъыдэж ящIащ IэнатIэ, цIыху щхьэхуэ 200-м щIигъум. Нэхъ жыджэру къыщIэкIащ «Кавказыр — нобэ», «ТАСС» хъыбарегъащIэ агентствэхэр, нэгъуэщIхэри. Зэпеуэм къагъэхь дэфтэрхэм фокIадэм и 15 — жэпуэгъуэм и 31 пIалъэм къриубыдэу хэплъэнущ абы къыхузэрагъэпэща къэпщытакIуэ гупхэр. ЩэкIуэгъуэм и 1-м ирихьэлIэу хьэзыр хъунущ абы къыхэжаныкIахэр зэрыт тхылъыр. Зэпеуэм щытекIуахэр утым щагъэпэжэнущ Ингуш Республикэм и къалащхьэ Магас илъэсым и кIэм щекIуэкIыну, Кавказ Ищхъэрэм и СМИ-хэм я V щIыналъэпсо зэхуэсым.
«Медиа Кавказ-2017» зэпеуэм хэтыну хуейхэм зыпыфщIэ хъунущ ЦСКП «Кавказ» мыкоммерческэ зэгухьэныгъэм хъыбарегъащIэ IэнатIэхэм ядэлэжьэнымкIэ и IэщIагъэлI Литовченкэ Сергей (телефоныр +7(962) 019 17 38).
КЪАРДЭН Маритэ.
